贺新凉 汪蛟门舍人纳姬
王豸来 (Qing)
绿鬓偕黄卷。买娉婷、阿娇金屋，宦情新遣。豆蔻稍头酥雨足，试看露痕新泫。香篝细、鸳鸯结茧。束楚绸缪星在户，两情深、笑说银河浅。秋波溜，春山展。流苏帐底风流显。尽安排、锦衾窝里，温柔题扁。子夜云归巫峡上，惊起护花小犬。金钗响、灯前怎免。从此并栖鸾镜影，凤箫吹、沽酒裘应典。莺百啭，燕双剪。